Politiet er lige nu talstærkt til stede i et boligområde i Rødovre. Et vidne troede, at de involverede i skudepisoden legede "en vild leg".

Der er affyret en "byge af skud" ved Maglekær i Rødovre omkring klokken 15.15. Det oplyser Københavns Vestegns Politi til TV 2.

- Skuddene blev formentlig affyret fra en bil mod en gruppe mennesker, men ingen er blevet ramt, siger vagtchef Brian Munck.

Til TV 2s reporter på stedet fortæller politiet, at der er affyret omkring 10 skud.

En "byge af skud" er affyret mod en gruppe mennesker i et boligområde i Rødovre. Foto: Steven Knap

Politiet har spærret dele af Maglekær og Nørrekær i Rødovre som følge af deres arbejde på stedet. Foto: Steven Knap

Ifølge vagtchefen blev skuddene affyret i et grønt område, og der har derfor været masser af mennesker til stede.

- Vi har en hel del vidner på stedet, som vi er i gang med at afhøre, siger han.

Både Maglekær og Nørrekær er spærret af som følge af politiets arbejde på stedet.

Skuddene blev affyret i dette grønne boligområde i Rødovre. Foto: TV 2

Udbrændt bil fundet

Senere lørdag oplyser politiet, at der er fundet en udbrændt bil i Husum, som muligvis har forbindelse til skyderiet.

- Vi kan ikke afvise, at det er gerningsbilen. Det er ret typisk, at man brænder bilerne af efter skudepisoder som denne, siger Brian Munck.

Politiet vil endnu ikke oplyse bilens farve eller mærke.

Vidne: - Jeg troede, de legede en vild leg

En kvindelig beboer, som stod på en legeplads ved Maglekær, da skyderiet fandt sted, fortæller, at det var en gruppe højlydte unge, skuddene blev affyret mod.

- Først opdagede jeg ikke, hvad der foregik. Jeg troede, at de legede en vild leg, og jeg så ikke pistolen. Da jeg hørte lyden af skud, troede jeg, at det var fyrværkeri, siger øjenvidnet til TV 2.

- Da jeg så pistolen, indså jeg, at det ikke var en sjov leg, fortsætter hun.